Pokistondagi to‘yda o‘ldirilgan 24 yoshli qo‘shiqchi Samina Samunning qotillari politsiyachilarning hamtovog‘i bo‘lib chiqdi

Pokistonning Sind viloyati Larkan shahridagi to‘yda raqsga tushishdan bosh tortgani uchun otib tashlangan qo‘shiqchi Samina Samunning qotillari politsiya bilan tili bir bo‘lib chiqdi, deb yozadi “Hordiq” gazetasi. Natijada ular jazosiz qoldi.

O‘sha kuni politsiyachilar voqea joyiga yetib kelgan. Lekin qotillarni bezovta qilmagan. Aksincha, hofiza bilan to‘yda xizmat qilgan mashshoqlarni qamab qo‘ygan va to‘yda ishlab topgan pullarini tortib olgan.
Bundan norozi bo‘lgan larkanliklar esa ko‘plashib politsiya mahkamasi binosi yoniga keldi-yu, o‘tirgan holda norozilik aksiyasi o‘tkaza boshladi. Ularning talabi bitta. Qotillarni qamoqqa olish va qilmishiga yarasha jazo tayinlashdan iborat edi. Oradan hech qancha o‘tmay, aholi vakillari internetdagi ijtimoiy saytlarda shu haqdagi haqiqatni chop eta boshladi. Ular safiga yozuvchi Oysha Sarvariy qo‘shildi. U ham Larkanda ayollarni axlat o‘rnida ham ko‘rmasliklari, ayol qanchalar razolat botqog‘iga botib ketganini o‘z bitiklarida ko‘rsatib berdi. Shuning natijasida marhumaning tarafdorlari ko‘paygandan ko‘paydi.
— Men politsiyachilarning ikki qotilga qanday munosabat yuritganini o‘z ko‘zlarim bilan ko‘rdim, — deydi marhum hofizaning eri Oshiq Ali. — Go‘yo ular jinoyatchi, qotil emas, aksincha boobro‘ odamlar kabi hurmat-izzatda bo‘ldi.
Yozuvchi Oysha Sarvariyning fikricha, hukumat rahbarlari bunday jinoyatlarni shafqatsizlarcha jazolashga o‘tishi lozim. Aks holda oxiri voy bo‘ladi.
Eslatib o‘tamiz, 24 yoshli homilador Samun to‘yda qo‘shiq kuylayotgan edi. Guvohlar so‘zlariga ko‘ra, bir erkak qizga to‘pponcha o‘qtalib, o‘tirib kuylash o‘rniga, o‘rnidan turib, raqsga tushishni buyurgan. Samun o‘rnidan turgan, ammo raqsga tushishdan bosh tortgan, shunda erkak uni otib tashlagan.